《解连环》
清代·王允持

乱帆零雨，对清尊潋滟，缓歌金缕。便醉里、暂解离愁。

奈灯暗酒醒，两眉还聚。寂寞芙蓉，但回首、露汀烟渚。

听琵琶水面，宛转玉人，枕畔私语。

无端顿成间阻，望关河浩渺，有恨谁诉？纵解寄、千里相思，怕回雁峰头，峭难飞度。

天末羁魂，梦不到、绿窗朱户。倩西风、一时吹转，暮云断处。

作者简介：王允持，字简在，无锡人。康熙二十四年进士，有《陶村词》一卷。